जमीन से जुड़े नेता को ही बनाओ पार्टी का जिलाध्यक्ष
आपको कैसा जिलाध्यक्ष चाहिए, क्या खासियत होना चाहिए। भोपाल से आए पर्यवेक्षक विजय दुबे ने एक-एक और सामूहिक रूप से सांसद, विधायक समेत सभी दिग्गज नेताओं से मंत्रणा की और कार्यकर्ताओं से भी उनकी राय जानी। हालांकि अभी इस रायशुमारी से कोई रिजल्ट नहीं निकाला जा सकता है, लेकिन आधा दर्जन नेताओं के नाम जरूर रायशुमारी में पर्यवेक्षक के पास पंहुचे हैं। जिलाध्यक्ष की घोषणा 28 दिसंबर को होगी।
भाजपा नेतृत्व द्वारा 27-28 दिसंबर को निर्वाचन होना है, इससे पहले शीर्ष नेतृत्व ने ग्वालियर-चंबल संभाग के पूर्व संगठन मंत्री विजय दुबे को लोगों की राय जानने भिंड भेजा। उन्होंने शुक्रवार अपरान्ह दो बजे से शाम छह बजे तक जिले भर के करीब ढ़ाई सैकड़ा कार्यकर्ताओं से एक-एक और समान विचार वाले लोगों से सामूहिक मुलाकात की। कार्यकर्ताओं ने अपनी पसंद के हिसाब से लोगों के नाम सुझाए हैं। मसलन लहार, मेहगांव और अटेर विधानसभा क्षेत्र की अपनी अलग पसंद उभरकर सामने अाई। रायशुमारी में मेहगांव विधानसभा क्षेत्र तो तीन हिस्सों में बंटा बताया जा रहा है। एक वर्ग पूर्व विधायक राकेश शुक्ला के पक्ष में तो दूसरे वर्ग ने खुलकर विरोध जताया। लहार के कार्यकर्ता भी किसी एक नाम पर सहमत होते नहीं दिख रहे थे। कमोबेश यही स्थिति अटेर से सामने आई है। अटेर विधानसभा के कार्यकर्ता काफी असमंजस में थे। इनका असमंजस इसलिए दिखा कि पूर्व विधायक मुन्ना सिंह भदौरिया का दावेदार बनना था। संजीव कांकर को भी प्रदेश महामंत्री अरविंद सिंह भदौरिया का समर्थक माना जा रहा है। जिला उपाध्यक्ष ओमप्रकाश पुरोहित का नाम भी उन्होंने चर्चा में लाया है। यदि किसी पर सहमति नहीं बनी तो इस नाम को भी फाइनल किया जा सकता है।
संगठनात्मक चुनाव से कोई लेना-देना नहीं : पर्यवेक्षक विजय दुबे ने भास्कर से चर्चा में दो टूक कहा है कि पार्टी ने उन्हें अटल जी के जन्म दिन पर आयोजित कार्यक्रम में शिरकत करने भेजा है। रायशुमारी से मेरा कोई लेना-देना नहीं है।
मोर्चा संगठनों ने की कांकर को बदलने की मांग
भाजपा में मौजूदा जिलाध्यक्ष संजीव कांकर को लेकर विरोध इतना ज्यादा गहरा गया है कि भाजयुमो, महिला मोर्चा, अनुसूचित जाति मोर्चा समेत अन्य मोर्चा संगठनों ने भी कांकर को बदलने की मांग की है। हाल में ही भाजपा में शामिल हुईं जनपद अध्यक्ष संजू जाटव ने भी अपनी इच्छा पत्र के माध्यम से संगठन को बताई है। वहीं पार्टी सूत्रों का कहना है कि रायशुमारी की असली तस्वीर 27 एवं 28 को निर्वाचन के लिए नियत तारीख को सामने आएगी। निर्वाचन के लिए सहायक जिला निर्वाचन अधिकारी ओम यादव के मौजूद रहने की संभावना है।
सर्किट हाउस पर भाजपा जिलाध्यक्ष की रायशुमारी के लिए एकत्रित कार्यकर्ता।
भाजपा जिलाध्यक्ष चुनाव
hin_Deva hin_Deva hin_Deva hin_Deva hin_Deva hin_Deva hin_Deva bho_Deva